CELEX: 62012TN0569
Language: el
Date: 2012-12-27 00:00:00
Title: Υπόθεση T-569/12: Προσφυγή-αγωγή της 27ης Δεκεμβρίου 2012 — Marouf κατά Συμβουλίου

2.3.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 63/23
            
         Προσφυγή-αγωγή της 27ης Δεκεμβρίου 2012 — Marouf κατά Συμβουλίου
   (Υπόθεση T-569/12)
   2013/C 63/48
   Γλώσσα διαδικασίας: η αγγλική
   
      Διάδικοι
   
   
      Προσφεύγων-ενάγων: Soulieman Marouf (Λονδίνο, Ηνωμένο Βασίλειο) (εκπρόσωποι: V. Davies, Solicitor, T. Eicke, QC, A. Sander, Barrister, και R. Franklin, Solicitor)
   
      Καθού-εναγόμενο: Συμβούλιο της Ευρωπαϊκής Ένωσης
   
      Αιτήματα του προσφεύγοντος-ενάγοντος
   
   Ο προσφεύγων-ενάγων (στο εξής: προσφεύγων) ζητεί από το Γενικό Δικαστήριο:
   
               —
            
            
               να ακυρώσει την απόφαση 2012/739/ΚΕΠΠΑ του Συμβουλίου για περιοριστικά μέτρα κατά της Συρίας και για την κατάργηση της απόφασης 2011/782/ΚΕΠΠΑ (όπως τροποποιήθηκε) (στο εξής: απόφαση του Συμβουλίου), στο μέτρο που αφορά τον προσφεύγοντα,
            
         
               —
            
            
               να ακυρώσει τον κανονισμό (ΕΕ) 36/2012 του Συμβουλίου, της 18ης Ιανουαρίου 2012, σχετικά με περιοριστικά μέτρα λόγω της κατάστασης στη Συρία και την κατάργηση του κανονισμού (ΕΕ) 442/2011 (όπως τροποποιήθηκε) και/ή τον εκτελεστικό κανονισμό (ΕΕ) 944/2012 του Συμβουλίου, της 15ης Οκτωβρίου 2012 και/ή τον εκτελεστικό κανονισμό (ΕΕ) 1117/2012 του Συμβουλίου, της 29ης Νοεμβρίου 2012, για την εφαρμογή του άρθρου 32, παράγραφος 1, του κανονισμού (ΕΕ) 36/2012 σχετικά με περιοριστικά μέτρα λόγω της κατάστασης στη Συρία (στο εξής: κανονισμοί του Συμβουλίου), στο μέτρο που αφορούν τον προσφεύγοντα,
            
         
               —
            
            
               να ακυρώσει την περιεχόμενη στο έγγραφο της 30ής Νοεμβρίου 2012 (αριθ. SGS12/013373) απόφαση του Συμβουλίου «ότι το όνομα του προσφεύγοντος πρέπει να παραμείνει στον κατάλογο των προσώπων και οντοτήτων που περιέχονται στα παραρτήματα I και II της αποφάσεως 2012/739/ΚΕΠΠΑ του Συμβουλίου και στα παραρτήματα II και ΙΙα του κανονισμού (ΕΕ) 36/2012 του Συμβουλίου…» (στο εξής: απόφαση),
            
         
               —
            
            
               να υποχρεώσει την Ευρωπαϊκή Ένωση να αποζημιώσει τον προσφεύγοντα, και
            
         
               —
            
            
               να καταδικάσει το Συμβούλιο στα δικαστικά έξοδα.
            
         
      Ισχυρισμοί και κύρια επιχειρήματα
   
   Προς στήριξη της προσφυγής-αγωγής, ο προσφεύγων προβάλλει τρεις λόγους.
   Πρώτον, ο προσφεύγων υποστηρίζει ότι δεν υφίσταται καμία νομική βάση για την επιβολή σε βάρος του περιοριστικών μέτρων και/ή ότι συντρέχει πρόδηλη πλάνη εκτιμήσεως διότι ουδόλως συνδέεται λογικώς με τα άτομα στα οποία απευθύνονται τα περιοριστικά μέτρα που έλαβε η Ένωση, δηλαδή με τα πρόσωπα που ευθύνονται για τη βίαιη καταστολή σε βάρος του άμαχου πληθυσμού στη Συρία.
   Δεύτερον, ο προσφεύγων διατείνεται ότι στερείται νομικής βάσεως το άρθρο 24 της αποφάσεως 2012/739/ΚΕΠΠΑ του Συμβουλίου, με το οποίο επιδιώκεται να αποτραπεί η είσοδός του στα κράτη μέλη ή η διέλευσή του μέσω αυτών, λόγω των δικαιωμάτων του προσφεύγοντος ως πολίτη της ΕΕ βάσει των άρθρων 20, παράγραφος 2, στοιχείο α' και 21 ΣΛΕΕ και της οδηγίας 2004/38/ΕΚ.
   Τρίτον, ο προσφεύγων υποστηρίζει ότι η απόφαση του Συμβουλίου και οι κανονισμοί του Συμβουλίου προσβάλλουν θεμελιώδη δικαιώματά του, τα οποία προστατεύονται από τον Χάρτη Θεμελιωδών Δικαιωμάτων της Ευρωπαϊκής Ένωσης και/ή την Ευρωπαϊκή Σύμβαση για την Προάσπιση των Δικαιωμάτων του Ανθρώπου όπως, μεταξύ άλλων, το δικαίωμα σεβασμού της ανθρώπινης αξιοπρέπειας του προσφεύγοντος, το δικαίωμα χρηστής διοικήσεως, το δικαίωμα στην άσκηση αποτελεσματικού ενδίκου βοηθήματος και σε δίκαιη δίκη, το δικαίωμα σεβασμού του τεκμηρίου αθωότητας και τα δικαιώματα άμυνας, το δικαίωμα σεβασμού του ιδιωτικού και οικογενειακού βίου, της κατοικίας και των επικοινωνιών, την επαγγελματική ελευθερία και το δικαίωμα ιδιοκτησίας.